Fostul premier Dacian Cioloş a comentat pe Facebook afirmaţiile liderului PSD Liviu Dragnea cu privire la performanţele agricole ale României. El a spus, ironic, că programul de guvernare al social-democraţilor "face spicul mai gros" şi "bobul mai mare", iar fermierii probabil zâmbesc "amar" la adresa acestor "politizări" excesive.

"Domnul Liviu Dragnea se laudă cu producţii record la grâu şi secară, la rapiţă şi mazăre, la orz şi orzoaică. În parte, pentru că ”ne-a ajutat şi Dumnezeu anul ăsta”, spune domnul Dragnea, dar şi datorită programului de guvernare PSD, care, iată, implementat la literă, face spicul mai gros şi mai înalt, face bobul mai mare şi mai rotund, face să crească iarba mai deasă şi, în general, face să răsară soarele în România (chiar şi azi, în vreme ce în Statele Unite este eclipsă", a scris Cioloş.

El comentează şi afirmaţiile lui Dragnea pe tema alocării la timp a subvenţiilor pentru agricultură, spunând că meritul este al Guvernului tehnocrat.

"A fost bine că guvernul de anul trecut, care a preluat de la precedenta guvernare PSD întârzieri importante în pregătirea plăţii subvenţiilor pentru 2016 - sistem informatic nedezvoltat, legislaţie inexistentă etc. - a muncit la corectarea lor. A fost bine că am lăsat lucrurile în regulă astfel încât, deja, de la sfârşitul anului 2016 am plătit în avans pentru 2017 sume masive către fermieri. A fost bine că guvernul instalat în ianuarie 2017 a implementat ceea ce noi pregătiserăm pentru a face la timp restul plăţilor către fermieri", scrie el.

Fostul premier afirmă că aceste "politizări" absurde nu pot fi văzute bine de către fermieri.

"Ştiu cu câtă modestie îşi fac meseria oamenii pământului, supuşi între vrerea naturii şi greutăţile vremurilor. Sunt sigur că politizarea absurdă a roadelor muncii lor şi ale pământului, fala cu plata subvenţiilor, care e mai mult meritul celor ce-au muncit la deblocarea sistemului în anul trecut, îi face pe aceşti oameni să zâmbească... poate cu ceva amar", a precizat Cioloş.

Preşedintele PSD, Liviu Dragnea, a declarat, marţi, că în 2017 au existat producţii agricole istorice în România, fapt ce a fost posibil şi datorită „ajutorului lui Dumnezeu”, dar şi pentru că fermierii au primit la timp subvenţiile. Liderul social-democraţilor a ţinut să precizeze că, începând cu 16 octombrie, se va face plata în avans a subvenţiilor agricole, în zonele afectate de condiţiile meteorologice urmând să se aloce mai mulţi bani.